作者:陳人傑
標題:沁園春
內容:懶學馮君，彈鋏歌魚，如今五年。為西湖西子，費人料理，東林東老，特地留連。坐注蟲魚，行吟雌霓，竟負逍遙第一篇。過從少，但赤髭白足，時復談禪。倚門白水平田。看數點青山無盡天。嘆春風心事，已成待兔，夕陽時節，又聽啼鵑。如此淒涼，若為排遣，不是詩邊即酒邊。中宵夢，有逋梅吹雪，坡柳搖煙。